Aynur Elgünəş

Aynur Elgünəş (rəsmi adı: Aynur Telman qızı Qənbərova; ) — azərbaycanlı jurnalist  və siyasi məhbus; 2005-2014-cü illərdə "Gündəlik Azərbaycan", "Yeni Müsavat", "Azadlıq", "Bizim Yol" qəzetlərində çalışıb. Hazırda Meydan TV-nin baş redaktorudur. Jurnalist fəaliyyəti görə uzun illərdir təqiblərə məruz qalıb. 2024-cü il dekabrın 6-da "Meydan TV" jurnalistlərinə qarşı açılmış cinayət işi çərçivəsində həbs edilib. Aynur Elgünəş və iş üzrə həbs edilən daha altı nəfər barəsində Cinayət Məcəlləsinin 206.3.2-ci (qaçaqmalçılıq, əvvəlcədən əlbir olan bir qrup şəxs tərəfindən törədildikdə) maddəsi ilə ittiham verilib.

Hazırda Ədliyyə Nazirliyinin Penitensiar Xidmətinin Bakı İstintaq Təcridxanasında saxlanılır.

 Həyatı 
Aynur Qənbərova (Elgünəş) 1975-ci il mayın 29-da Ağdam rayonunda anadan olub. N. Tusi adına Azərbaycan Dövlət Pedaqoji Universitetində ali təhsil alıb. İxtisasca Azərbaycan dili və ədəbiyyat müəllimidir.

 Fəaliyyəti 
Aynur Elgünəş jurnalist fəaliyyətinə 1996-cı ildə başlayıb. 1996–2005-ci illərdə Dövlət Radiosunda, habelə "Cümhuriyyət" qəzetinin şöbə redaktoru, "Yeni Qafqaz" qəzetinin baş redaktor müavini, "Xalq Cəbhəsi", "Paritet" və "Müstəqil" qəzetlərində isə reportyor olaraq çalışıb.

2005–2007-ci illərdə isə "Gündəlik Azərbaycan" qəzetinin müxbiri olub. Əsasən sosial-iqtisadi mövzularda araşdırmacı jurnalist olaraq çalışıb. 2007-ci ilin aprelində "Gündəlik Azərbaycan" qəzetinin təsisçisi Eynulla Fətullayevin həbs edilməsi və nəşrin fəaliyyətini dayandırmasından sonra həmin ilin iyulunda Milli Təhlükəsizlik Nazirliyində (MTN) dindirilib.

2007–2014-cü illərdə müstəqil jurnalist olaraq fəaliyyət göstərib. Əsasən "Yeni Müsavat", "Azadlıq", "Bizim Yol" qəzetləri ilə əməkdaşlıq edib. Bir müddət "Yeni İqtisadiyyat" jurnalında redaktor olub. O, həmçinin sosial media platformalarında bir sıra məqalələrin müəllifidir. Bunlardan "Xuraman Abbasovanın kəlağayısı.." , "Yaqublular ailəsi" və digərlərini göstərmək olar.

2014-cü ildən Meydan TV-də fəaliyyət göstərir. Aynur Elgünəş Meydan TV-nin bəzi rəhbər işçiləri ilə bağlı 2015-ci ildə Ağır Cinayətlərə dair İşlər üzrə İstintaq İdarəsində açılmış cinayət işi çərçivəsində dəfələrlə şahid qismində dindirilib, həmçinin 2015–2019-cu illərdə Azərbaycandan çıxışına qadağa qoyulub. Həbsinə qədər son fəaliyyəti Meydan TV-nin baş redaktorluğu olmuşdur. O, hər zaman cəmiyyət daxilində haqsız gördüyü məqamları işıqlandırmağa çalışmış, jurnalistlikdən əlavə ictimai fəal kimi də etirazlar etmişdir.

 Həbs edilməsi 

Aynur Elgünəş və daha altı nəfər 2024-cü il dekabrın 6-da Bakı Şəhər Baş Polis İdarəsində Meydan TV-də qarşı açılmış cinayət işi çərçivəsində həbs edilib. Onların hər biri barəsində Cinayət Məcəlləsinin 206.3.2-ci (qaçaqmalçılıq — qabaqcadan əlbir olan bir qrup şəxs tərəfindən törədildikdə) maddəsi ilə ittiham irəli sürülüb. Onlar ittihamları rədd edib, həbslərini peşə fəaliyyətləri ilə əlaqəndirib. Dekabrın 8-də Aynur Elgünəş barəsində həbs qətimkan tədbirinin seçilməsi ilə bağlı istintaq orqanın təqdimatına baxılıb. Xətai Rayon Məhkəməsində hakim Sülhanə Hacıyevanın sədrliyi ilə ayrı-ayrılıqda qətimkanla bağlı təqdimatlara baxılıb. Təqdimatlar təmin edilib və Aynur Elgünəş da daxil olmaqla saxlanılan şəxslərin hər biri barəsində 4 ay müddətinə həbs qətimkan tədbiri seçilib. Meydan TV jurnalistlərinin həbsi Amnesty International, Jurnalistləri Müdafiə Komitəsi (CPJ), Sərhədsiz Reportyorlar, Freedom Now, həmçinin yerli və beynəlxalq ictimaiyyət tərəfindən sərt tənqid edilib, jurnalistlərin azadlığa buraxılması üçün Azərbaycana çağırışlar edilib.

 İstinadlar 

Kateqoriya:Azərbaycanlı jurnalistlər
Kateqoriya:Azərbaycan jurnalistləri
Kateqoriya:Azərbaycanda Amnesty International tərəfindən vicdan məhbusu elan edilmiş şəxslər
Kateqoriya:Azərbaycanlı siyasi məhbuslar
Kateqoriya:Bakı İstintaq Təcridxanasının məhbusları
Kateqoriya:XXI əsr Azərbaycan yazıçıları
Kateqoriya:Azərbaycan demokratiya aktivistləri